
Μαζικά, μαχητικά, αποφασιστικά για την Απεργία στις 6 Νοέμβρη 2013

Μετά το κάλεσμα του ΠΑΜΕ προς τις συνδικαλιστικές οργανώσεις για απεργία στις 23 Οκτώβρη συνεδρίασε η Ε.Ε της ΓΣΕΕ η οποία κατέληξε να προτείνει στη Διοίκηση η απεργία να γίνει στις 6 Νοέμβρη.
Το ΠΑΜΕ συμφώνησε στην ημερομηνία αυτή και καλεί σε συναγερμό τους εργαζόμενους σε ιδιωτικό και δημόσιο τομέα. Να δυναμώσουμε τον αγώνα μας, την κοινή συντονισμένη δράση ενάντια στην αντιλαϊκή επίθεση της κυβέρνησης, των δυνάμεων του κεφαλαίου που χτυπάει το σύνολο της εργατικής τάξης, του λαού.

Γι’ αυτό χρειάζεται αποφασιστικότητα, μαχητικότητα, καλό σχέδιο, καλή διαφώτιση στους εργαζόμενους. Καλούμε τα Εργατικά Κέντρα, τις Ομοσπονδίες, τα συνδικάτα, να πάρουν άμεσα μέτρα για την επιτυχία της.

Να πάρουμε την υπόθεση της επιτυχίας της απεργίας στις 6 Νοέμβρη στη πλάτη μας. Το ζήτημα της οργάνωσης της είναι πολύ σημαντικό. Το βάρος και η ευθύνη πέφτει στα σωματεία και είναι αναγκαιότητα να γίνει ουσιαστική συζήτηση κατά κλάδο, κατά επιχείρηση για το περιεχόμενο της απεργίας. Να διαμορφωθεί κλίμα διεκδικήσεων. Οι δυνάμεις του ΠΑΜΕ να πάρουν πρωτοβουλίες στους κλάδους, στους τόπους δουλειάς για να δημιουργηθούν προϋποθέσεις αγωνιστικής ανάτασης για την επιτυχία της απεργίας και των συγκεντρώσεων του ταξικού κινήματος.
Για να διεκδικήσουμε αποφασιστικά:

· Όχι στις νέες μειώσεις στους ήδη μειωμένους μισθούς που προβλέπει ο νέος προϋπολογισμός. Να πάρει πίσω η κυβέρνηση τον νόμο για τις Συλλογικές Συμβάσεις Εργασίας, να επανέλθει η υποχρεωτικότητα τους και να υπογράφει Ε. Γ. Σ. Σ. Ε με επαναφορά των μισθών στα 751 ευρώ ως βάση για διαπραγμάτευση. Να σταματήσει το άθλιο καθεστώς των ατομικών συμβάσεων και ο απαράδεκτος διαχωρισμός στους μισθούς των εργαζόμενων με βάση την ηλικία.

· Όχι στην απελευθέρωση των απολύσεων. Καμιά απόλυση στον ιδιωτικό και Δημόσιο τομέα. Να ανακληθούν οι ως σήμερα απολύσεις στον δημόσιο τομέα και να δοθούν κονδύλια για την κάλυψη των αναγκών στην παιδεία, την υγεία και την πρόνοια.

· Να πούμε όχι στο νέο τσεκούρι που έρχεται σε κύριες και επικουρικές συντάξεις, στο πετσόκομμα των εφάπαξ. Να καταργηθούν άμεσα οι αντιασφαλιστικοί νόμοι, να επανέλθουν η 13η και 14 κύρια και επικουρική σύνταξη, να επιστραφούν στα ταμεία τα κλεμμένα και παρακράτημα από το κράτος και τους εργοδότες. Όχι στην απαλλαγή του κράτους και των εργοδοτών από τη χρηματοδότηση του ασφαλιστικού συστήματος

· Να αυξηθούν τα επιδόματα ανεργίας. Να απλοποιηθούν οι διαδικασίες και να δίνονται σε όλους τους άνεργους χωρίς ορούς και προϋποθέσεις. Να καταργηθούν όλα τα δουλεμπορικά γραφεία. Να μην επιτρέψουμε το σφαγιασμό των εποχικών επιδομάτων. Όλοι οι άνεργοι να έχουν δωρεάν ιατρική, νοσηλευτική και φαρμακευτική φροντίδα, δωρεάν μεταφορές. Ουσιαστικά μέτρα προστασίας της μητρότητας, επαναφορά του επιδόματος τοκετού για όλες τις γυναίκες.

· Αποκλειστικά Δημόσια - Δωρεάν Υγεία και Παιδεία. Να παρθεί πίσω το χαράτσι των 25 ευρώ για τα νοσήλια, να καταργηθεί το εισιτήριο των 5 ευρώ στην είσοδο των νοσοκομείων.

· Όχι στις ιδιωτικοποιήσεις.

· Όχι στη νέα φοροεπιδρομή που προβλέπει ο νέος προϋπολογισμός. Να σταματήσουν τώρα όλα τα χαράτσια είτε της ΔΕΗ είτε της εφορίας. Να σταματήσει κάθε κατάσχεση και πλειστηριασμός στα σπίτια του εργαζόμενου λαού. Να καταργηθούν οι φόροι σε πετρέλαιο και φυσικό αέριο. Να μη μείνει λαϊκό σπίτι χωρίς θέρμανση.

· ΟΧΙ στην απελευθέρωση του ωραρίου. Όχι στην κατάργηση της Κυριακής αργίας. 7ωρο-5μερο-35ωρο.

Να είναι απεργία που θα σηματοδοτήσει νέες εξελίξεις. Να δώσει το έναυσμα για τη συνέχεια της πάλης μας. Πρέπει τώρα να ανασυνταχθούμε! Οι δυσκολίες του αγώνα είναι πολλές αλλά όχι ανυπέρβλητες. Για να ανασάνουμε σήμερα, χρειάζεται ανατροπή της βαρβαρότητας που ζούμε. Να ξαποστείλουμε όσους κάθονται στο σβέρκο μας. Γρανάζι χωρίς εμάς δεν μπορεί να γυρίσει. Να πιστέψουμε στη δύναμή μας και το δίκιο μας».
Όλοι στη συγκέντρωση του  ΠΑΜΕ στις 11:00 στην Κεντρική Πλατεία

